text: Д. Мазнейков пристига по шампионски за финалната серия в Беласица планина | Вестник СТРУМА
  Д. Мазнейков пристига по шампионски за финалната серия в Беласица планина
  Дата: 21.10.2020 / 20:50
  Поредната си победа в DH сериите постигна петричкият ас в планинското колоездене Димитър Мазнейков. В сегмента юноши 15-16 г. състезателят на "Райдърс Юнайтед" спря хронометрите на 2:20,62 мин. и изпревари подгласниците си Калоян Янкулов /Плевен/ и Велин Дойчев /Ендуро Уориърс/, увеличавайки аванса си в генералното класиране преди финалния шести старт, който предстои този уикенд в Беласица планина над родния град на сигурния шампион за 2020 г.
  При дамите с голяма преднина от 20 сек. конкуренцията разби съотборничката на Д. Мазнейков – Изабела Янкова. В категорията "Мъже Елит" пръв завърши Румен Белезирев /Гравити/, при юношите 17-18 г. триумфира Михаил Георгиев /Байк Монополи/, а първенец при "Мъже+30" стана Росен Ковачев /Гравити/.
  Близо 100 състезатели от всички краища на България се събраха на Витоша, а арена на техните спускания стана трасето с дължина 2 км "Бай Кръстьо" над Драгалевци, считано за едно от най-трудните в страната със своите стръмни скоростни отсечки, корени, камъни, скокови и други естествени и изкуствени препятствия. На всичкото отгоре в нощта преди състезанието се изля дъжд и създаде допълнителни предизвикателства за любителите на екстремни скорости върху педали в планински условия.
  Д. Мазнейков в характерна поза на почетната стълбичка и по време на тренировъчните спускания със съотборниците си брат и сестра Янкови
  Предишна : Съветниците посрещнаха празника на Дупница с моден стайлинг
  Следваща : С 20 км преход до пещерата в Гърбино кюстендилски туристи почетоха паметта на Свети Иван Рилски